
ABSTRACT


În septembrie 2012, Comisia Europeană a aprobat finanţarea pentru construirea unei infrastructuri de cercetare de vârf care va implica 40 de instituţii academice şi de cercetare din 13 state membre ale Uniunii Europene. Contribuţia financiară din partea UE ar urma să provină din fondurile structurale, investiţia ajungând la aproximativ 180 de milioane de euro. Aceasta face parte dintr-o iniţiativă mai amplă, care include România, Republica Cehă şi Ungaria, în scopul creării unui consorţiu de cercetare european de avangardă. 


Partea proiectului implementată în România este denumită „Extreme Light Infrastructure – Nuclear Physics” (ELI-NP) şi va avea rolul unui laborator paneuropean, care va găzdui o gamă largă de discipline ştiinţifice, ce include domenii inovatoare ale fizicii fundamentale, noua fizică nucleară, astrofizică, ştiinţa materialelor şi ştiinţele vieţii. De asemenea, cercetătorii vor studia posibile noi modalităţi de tratare a materialelor nucleare şi a deşeurilor radioactive.


Proiectul urmăreşte să promoveze cercetarea naţională şi europeană prin crearea unei infrastructuri de cercetare de reputaţie internaţională deschisă specialiştilor din mediul ştiinţific universitar şi privat, precum şi din mediul întreprinderilor.


La nivel european se preconizează că ELI-NP va genera un impuls mult aşteptat pentru cercetarea şi dezvoltarea ştiinţifică din România, contribuind la eliminarea decalajelor din domeniul inovaţiei şi favorizând transferul de cunoştinţe şi tehnologie. 


Partea investiţiei acoperită de UE este pusă la dispoziţie prin intermediul programului cofinanţat „Creşterea competitivităţii economice” din cadrul Fondului european de dezvoltare regională (FEDER). Proiectul are ca obiectiv îmbunătăţirea capacităţii de cercetare a României şi stimularea transferului de tehnologie între instituţii de cercetare şi dezvoltare şi întreprinderi, oferind ţării un avantaj competitiv şi dându-i impulsul necesar pentru o creştere inteligentă în domeniu
.


Acest proiect face parte din categoria proiectelor majore, pentru care finanţarea publică totală este mai mare de 50 de milioane de euro şi care face obiectul unei decizii specifice a Comisiei Europene, în timp ce alte tipuri de proiecte sunt aprobate la niveluri naţionale sau regionale. 


ELI-NP este o parte a proiectului „Extreme Light Infrastructure”, care a fost identificat în 2006 de Forumul strategic european privind infrastructurile de cercetare (ESFRI) drept unul dintre proiectele de infrastructuri de cercetare de înaltă prioritate pentru Europa. Proiectul este cel de-al doilea pilon al unei structuri paneuropene pentru lasere de putere, în aprilie 2011, Comisia aprobând deja o finanţare în valoare de 236 de milioane euro pentru primul pilon ELI din Republica Cehă.


Pe perioada implementării proiectului (2010-2016), reprezentanţi din ţările implicate în proiect (Republica Cehă, România şi Ungaria) vor constitui un consorţiu pentru o infrastructură de cercetare europeană. Acest consorţiu va fi prima reţea multidisciplinară paneuropeană consacrată cercetării potenţialului tehnologiei laser de vârf. Organizaţia care se află la baza proiectului este Institutul Naţional de Fizică şi Inginerie Nucleară „Horia Hulubei” (IFIN-HH).

1. PROGRAMUL ELI-NP
 


În Republica Cehă, pilonul ELI de la Praga se va concentra pe producerea de  pulsuri energetice ultra-scurte de înaltă energie, circa 10 GeV şi de particule care se deplasează cu viteze apropiate de cea a luminii (100 GeV).


În Ungaria, pilonul ELI de la Szeged va fi dedicat cercetărilor la scara unei attoseconde (10-18s)
 a dinamicii electronilor în atomi, molecule, plasme şi solide.

În România, pilonul ELI de la Măgurele se va concentra pe utilizarea laserului în domeniul fizicii nucleare, cercetări sensibile din punctul de vedere al protecţiei sănătăţii cetăţenilor. 

În principiu, Extreme Light Infrastructure - facilitatea de fizică nucleară (ELI-NP) va consta din două componente
:

- un laser de intensitate foarte mare, unde razele coerente a două lasere de o putere de 10 PW ajung la o intensitate mare, de circa 1023-1024 W/cm2, iar câmpul electric ajunge la o valoare de 1015 V/m;


- un laser cu rază necoerentă, foarte strălucitoare, care funcţionează prin fenomenul de împrăştiere Compton, care depăşeşte cu mult fluxul de fotoni disponibil în instalaţiile existente în prezent, depăşind o intensitate de 1013 γ/s şi o energie a electronilor Ee >700 MeV.

ELI-NP va permite realizarea de experimente combinate între un laser de mare putere şi fascicule de raze γ sau experimente independente:

- fasciculul de raze γ va avea proprietăţi unice în comparaţie cu cele existente la acest moment şi deschide noi posibilităţi pentru spectroscopia de înaltă rezoluţie la energii mari de excitaţie nucleară. Acestea vor conduce la o mai bună înţelegere a structurii nucleare la energii de excitare mari: benzile de amortizare, comportamentul haotic, proprietăţi noi fluctuante în timp şi domeniul energetic al acestora;


- studiul detaliat al rezonanţei dipol, deasupra şi sub valorile de prag ale particulelor, este esenţial pentru cercetările de nucleosinteză în domeniul astrofizicii;


- în cazul accelerării ionilor cu un laser de mare putere se pot produce fascicule de ioni de 1015 ori mai dense decât cele realizabile cu acceleratoarele clasice;


- apariţia fragmentelor nucleare în ciocnirile nucleare la energii înalte este un fenomen insuficient studiat experimental cu implicaţii în comportarea materiei hadronice supraîncălzite şi comprimate. Mecanismele în cascadă din reacţiile de fisiune-fuziune pot fi folosite pentru a produce nuclee grele foarte bogate în neutroni. Aceste nuclee permit să investigheze punctul de aşteptare a proceselor de tip r în nucleosinteză
;

- acest tip de mecanism nou de accelerare cu laser poate aduce contribuţii semnificative la una dintre problemele fundamentale ale astrofizicii, producerea de elemente grele în univers;


- fasciculul de raze γ deschide, de asemenea, mai multe posibilităţi de noi  aplicaţii, cum ar fi listarea distribuţiilor de izotopi ai materialelor nucleare sau a deşeurilor radioactive, de la distanţă, prin intermediul măsurătorilor de rezonanţă fluorescentă nucleară (NRF). Se poate schimba şi modul de analiză detaliată in situ a  combustibilului nuclear, utilizat parţial, de un reactor nuclear, fapt care poate conduce  la obţinerea de energie suplimentară produsă cu aceeaşi cantitate de combustibil radioactiv;

- la energii mai joase, de aproximativ 100 keV, înaltă rezoluţie a fasciculului este foarte importantă pentru analiza proteinelor structurale;


- producerea de energie joasă, strălucitoare şi intensă de neutroni şi pozitroni, deschide noi domenii de cercetare în ştiinţa materialelor şi ştiinţele vieţii; 


- laserul de mare putere permite atingerea unei intensităţi de până la 1024 W/m2, ceea ce deschide posibilitatea studierii de noi procese fundamentale în domeniul electrodinamicii cuantice. 

Domeniul ştiinţific urmărit prin programul ELI-NP

	Baze ştiinţifice

	Aplicaţii

	- fenomene fizice fundamentale de electrodinamică cuantică, perturbative şi non-perturbative de câmp înalt: - crearea de perechi, raze γ de înaltă energie, birefringenţă de vid cuantic

- spectroscopie nucleară de înaltă rezoluţie: (γ, γ`), (γ, n), (γ, p), (γ, α), (e, e`), (e, e`γ), (γ, f)

- neutroni halo izomeri, proprietăţi nucleare haotice, potenţial nuclear, cuplarea mezon-nucleon, rezonanţă dipol

- procese r-, s-, p- de nucleosinteza din astrofizică: masele de nuclee la punctul de aşteptare, rezonanţă pygmy

	- dezvoltarea fluorescenţei de rezonanţă nucleară (NRF) pentru materiale nucleare şi radioactive, gestionarea deşeurilor: 235U, 239Pu, actinide minore, neutroni Poisson

- raze strălucitoare γ, X, n, e+, e- în ştiinţa materialelor

- reacţii (γ, n) pentru neutroni de energie joasă, reacţii (γ, e+, e-) la 2-3 MeV pentru pozitroni reci
- dezvoltarea de tehnici de accelerare cu laser: oglinzi relativiste



Programul ce urmează să fie implementat la Măgurele se concentrează pe aplicaţiile laserului în domeniul fizicii nucleare. Se urmăreşte ca laserul să joace un rol cheie în eliminarea deşeurilor nucleare, reducându-se timpul de înjumătăţire al principalelor elemente utilizate în centralele nucleare. Acest lucru presupune transportul pe teritoriul României a unei cantităţi nedefinite de deşeuri radioactive, în condiţii incerte, depozitarea sa la câţiva kilometri de capitala ţării şi toată gama de probleme ce o presupune utilizarea produselor nucleare, la care nu se face nici un fel de referire în documentele europene sau ale IFIN-HH.

2. POSIBILE IMPLICAŢII ALE PROGRAMULUI ELI-NP PENTRU SĂNĂTATEA OAMENILOR

2.1. Depozitele geologice

Potrivit Agenţiei nucleare şi pentru deşeuri radioactive, prin depozitare geologică se înţelege depozitarea deşeurilor radioactive solide într-o incintă amplasată, de regulă, la sute de metri adâncime sub suprafaţa solului, într-o formaţiune geologică stabilă
. 


În principiu, depozitarea definitivă se face în containere speciale, într-o formaţiune geologică, la adâncime de 500 – 800 m, pentru a asigura izolarea totală a combustibilului şi pentru a evita riscul contaminării mediului şi a afectării sănătăţii populaţiei.

 
Depozitul definitiv este proiectat să izoleze fizic deşeurile şi să limiteze migraţia radionuclizilor pentru o perioadă de zeci de mii de ani, pentru a beneficia de scăderea naturală prin dezintegrare radioactivă.


În România, se estimează că numai din funcţionarea CNE Cernavodă vor rezulta aproximativ 11.500 tone uraniu.

Depozitul Naţional de Deşeuri Radioactive (DNDR) Băiţa-Bihor este destinat exclusiv depozitării definitive a deşeurilor radioactive instituţionale slab şi mediu active. Acestea provin din activităţi de cercetare, de producere radioizotopi, din aplicaţii ale radioizotopilor în medicină şi în industrie.


DNDR Băiţa-Bihor  este situat la o altitudine de 840 m, în două galerii de exploatare abandonate ale minei de uraniu. Depozitul este operaţional din anul 1985 şi va putea să adăpostească aproximativ 21.000 de containere standard (butoaie de oţel carbon de 220 l) cu conţinut de deşeuri.


În februarie 2008, CNCAN a emis o autorizaţie parţială de amplasare a Depozitului Final pentru Deşeurile Slab şi Mediu Active ce urmează a fi realizat la Saligny, autorizaţie ce a fost prelungită cu 2 ani în februarie 2010. 


Autorizaţia parţială de amplasare este importantă deoarece asigură punctul de vedere al organizaţiei cu gradul cel mai înalt de încredere în domeniul asigurării securităţii instalaţiilor nucleare şi radiologice în Romania: CNCAN - organismul de reglementare în domeniul nuclear.


Din punctul de vedere al CNCAN, autorizaţia parţială de amplasare permite ANDRAD să desfăşoare următoarele activităţi:


• investigaţii şi caracterizarea amplasamentului;

• achiziţia terenului aferent;

• obţinerea acordului de mediu;

• obţinerea şi avizarea/aprobarea documentaţiilor de urbanism;

• obţinerea certificatului de urbanism;

• obţinerea avizului sanitar;

• obţinerea altor avize, autorizaţii solicitate conform legii.


2.2. Efectul radiaţiilor


Radiaţiile ionizante pot fi periculoase pentru om. La fel cum soarele poate arde pielea, în mod similar, radiaţiile ionizante pot cauza daune corpului. În drumul lor, radiaţiile ionizante, care eliberează o cantitate suficientă de energie, pot îndepărta unul sau mai mulţi electroni din atomii ţesuturilor iradiate, dereglând activitatea lor chimică normală în ţesuturile vii. La un anumit grad de dereglare a acestor procese chimice, celulele vii nu se mai pot regenera pe cale naturală şi rămân permanent dereglate sau mor (în cazul distrugerii ADN-ului).

Gradul de severitate al efectelor radiaţiei depinde de:


- durata expunerii;

- intensitatea radiaţiilor;

- tipul radiaţiilor.

Expunerea la o doză foarte mare de radiaţii poate conduce în scurt timp la arsuri ale pielii, stări de vomă şi hemoragii interne, iar organismul nu poate genera celule noi într-un timp foarte scurt. Expunerea îndelungată la doze mai mici de radiaţii poate cauza apariţia cu întârziere a cancerului şi posibil a unor boli ereditare, lucru constatat în special la supravieţuitorii bombardamentelor de la Hiroshima şi Nagasaki.

2.3. Sursele de deşeuri radioactive


Materiale radioactive existente natural

Procesarea substanţelor conţinând radioactivitate naturală conduce la producerea de deşeuri radioactive cunoscute şi sub denumirea NORM (Naturally Occurring Radioactive Material). Cele mai multe dintre aceste deşeuri sunt emiţătoare de particule alfa, prin reacţiile de fisiune în lanţ ale uraniului şi toriului.

Radioactivitate a unor materiale naturale
	1 om adult (65 Bq / kg)
	4500 Bq

	1 kg de cafea
	1000 Bq

	1 kg de nuci 
	400 Bq

	1 banană
	15 Bq

	aerul respirat într-o locuinţă de 100 m2 (Australia) (radon)
	3000 Bq

	aerul respirat într-o locuinţă de peste 100 m2 (Europa) (radon)
	până la 30 000 Bq

	1 detector de fum de uz casnic, cu americiu
	30 000 Bq

	radioizotopi pentru diagnostic medical
	70 milioane Bq

	surse de radioizotopi pentru tratament medical
	100 000 000 milioane Bq (100 TBq)

	1 kg de deşeuri nucleare după 50 de ani
	10 000 000 milioane Bq (10 TBq)

	1 kg de uraniu
	25 milioane Bq

	1 kg minereu uraniu 15% (Canada)
	25 milioane Bq

	1 kg minereu uraniu 0,3% (Australia)
	500 000 Bq

	1 kg de deşeuri radioactive cu nivel scăzut 
	1 milion Bq

	1 kg de cenuşă de cărbune
	2000 Bq

	1 kg de granit
	1000 Bq

	1 kg de îngrăşământ superfosfat
	5000 Bq



Deşi radioactivitate intrinsecă este aceeaşi, doza de radiaţii primită de o persoană la manipularea un kilogram de minereu de uraniu cu grad înalt de îmbogăţire, va fi mult mai mare decât pentru aceeaşi expunere la un kilogram de deşeuri de uraniu, din moment ce minereul conţine un număr mic de elemente de dezintegrare (1 becquerel = 2,7•10-11 curie
). 

- Cărbunele

Cărbunele conţine o cantitate mică de nuclizi radioactivi, cum ar fi uraniu şi toriu, dar la o concentraţie mult mai mică decât cea a respectivelor radio-elemente aflate în crusta terestră. Aceste deşeuri radioactive devin mai concentrate în cenuşă deoarece ele nu ard bine (nu oxidează). Totuşi radioactivitatea cenuşei rămâne foarte mică. Ea are aceeaşi valoare cu cea a şisturilor negre şi mai mică decât a rocilor fosfatice, dar prezintă interes deoarece cenuşa ajunsă în atmosferă poate fi inhalată.

- Petrol şi gaze naturale


Reziduurile industriale de petrol şi gaze naturale conţin uneori radiu şi compuşi ai acestuia. Familia sulfaţilor din petrol poate fi foarte bogată în radiu, şi, în general, apa, petrolul şi gazele naturale pot conţine radon. Radonul se dezintegrează pentru a forma radioizotopi solizi care intră în compoziţia depunerilor din interiorul conductelor. Într-un combinat de procesare a petrolului (combinat petrochimic) zona unde este procesat propanul este cea mai contaminată, deoarece radonul are acelaşi punct de fierbere ca şi propanul.


- Procesarea mineralelor


În general, aproape toate deşeurile rezultate din prelucrarea mineralelor pot prezenta radioactivitate naturală.


- Surse medicale


Deşeurile radioactive medicale tind să conţină emiţători de raze beta şi gamma. În diagnosticarea medicală prin metode radioactive se folosesc emiţători gamma cu viaţă scurtă cum ar fi techneţiu (6 ore). 

Alţi radioizotopi folosiţi în medicină sunt: 

▪ 90Y (timp de înjumătăţire t1/2 = 2,7 zile) folosit în tratarea limfei; 

▪131I (t1/2 = 8,0 zile) folosit pentru teste funcţionale ale tiroidei şi tratarea cancerului tiroidei; 

▪ 89Sr (t1/2 = 52 zile) folosit pentru tratarea cancerului osos şi pentru injecţii intravenoase; 

▪192Ir (t1/2 = 74 zile) folosit pentru braho-terapie;

▪ 60Co (t1/2 = 5,3 ani) folosit pentru braho-terapie şi radioterapie externă; 



▪ 137Cs (t1/2 = 30 ani) folosit, de asemenea, pentru braho-terapie şi radioterapie externă.



- Surse industriale


Sursele industriale de deşeuri radioactive pot conţine emiţători alfa, beta, neutroni şi gamma. Emiţătorii gamma sunt folosiţi în radiografii, în timp ce sursele emiţătoare de neutroni sunt folosite într-o serie de aplicaţii, cum ar fi exploatarea sondelor petroliere.


2.4. Ciclul combustibilului nuclear


Deşeurile provenite din prima fază a ciclului combustibilului nuclear sunt, în mod uzual, emiţători alfa întâlniţi în procesul de extracţie a minereului de uraniu. Cel mai adesea este vorba despre radiu şi produşii rezultaţi în urma dezintegrării radiului. Concentratul de bioxid de uraniu (UO2) scos din mină nu este foarte radioactiv: doar de o sută de ori mai radioactiv decât granitul folosit în construcţia clădirilor. Însă UO2 este rafinat în „turtă galbenă” (U3O8), apoi este convertit în hexaflorură de uraniu gazoasă (UF6). 

Sub formă de gaz, uraniul suferă o îmbogăţire în conţinutul de izotopi 235U de la 0,7% până la 3,5% (combustibil LEU = Low Enriched Uranium). Urmează apoi reconvertirea în bioxidul de uraniu (solid ceramic) pentru a fi introdus în fasciculele combustibile.


Principalul subprodus al îmbogăţirii este uraniul sărăcit, în principal izotopul 238U, cu o concentraţie de 235U de aproximativ 0,3%. El este stocat atât sub formă de UF6, cât şi de U3O8. Uneori este folosit în aplicaţii unde densitatea lui foarte mare este preţioasă, cum ar fi chila iahturilor şi proiectilele anti-tanc. Este de asemenea utilizat (împreună cu plutoniu reciclat) pentru obţinerea combustibilului MOX şi pentru diluarea uraniului înalt îmbogăţit din armele nucleare dezafectate, acesta fiind redirecţionat drept combustibil în reactoarele nucleare. 

Această diluare este şi o măsură de prevedere în sensul că orice stat care ar folosi combustibil ars pentru fabricarea de arme nucleare va trebui să repete procesul (foarte scump şi complex) de îmbogăţire.


La sfârşitul ciclului de combustibil nuclear, fasciculele combustibile arse conţin produşi de fisiune care emit radiaţii gamma, actinide care emit particule alfa cum ar fi 234U, 237Np, 238Pu şi 241Am, sau emiţători de neutroni cum ar fi Cf. Aceşti izotopi s-au format în reactor.


Este important să se facă distincţie între procesarea uraniului pentru fabricaţia de combustibil şi reprocesarea combustibilului uzat.


Combustibilul uzat conţine produşi de fisiune înalt-radioactivi. Unii dintre ei sunt absorbanţi de neutroni. Cantitatea acestora poate creşte până la nivelul când absorbţia de neutroni devine atât de importantă încât reacţia de fisiune în lanţ se opreşte, chiar şi atunci când barele de control ar fi scoase complet. În acest moment combustibilul din reactor (conţinând şi o cantitate substanţială de 235U şi plutoniu) trebuie înlocuit cu combustibil proaspăt.


Combustibilul ars poate fi stocat sau poate fi reprocesat pentru îndepărtarea produşilor de fisiune. Reprocesarea presupune mânuirea de materiale înalt-radioactive (atât produşii de fisiune îndepărtaţi din combustibilul ars, cât şi substanţele chimice folosite în acest proces sunt înalt-radioactive)
.

2.5. Proliferarea deşeurilor radioactive


O preocupare importantă legată de tranzacţionarea uraniului şi plutoniului se referă la posibilitatea utilizării acestor materiale pentru fabricarea de arme nucleare. În general, reactoarele nucleare active şi depozitele de arme nucleare sunt foarte atent păzite şi controlate, datorită faptului că deşeurile înalt-radioactive provenite de la reactoarele nucleare conţin plutoniu. 

În realitate, acest plutoniu (de calitate redusă) conţine un amestec de 239Pu (foarte adecvat fabricării de arme nucleare) şi 240Pu (un contaminant nedorit şi înalt-radioactiv), iar cei doi izotopi sunt dificil de separat. Mai mult, deşeurile sunt pline de produşi de fisiune înalt-radioactivi (unii cu timpi de înjumătăţire relativ scurţi). Dacă aceste deşeuri sunt depozitate în structuri geologice, atunci după un număr de ani produşii de fisiune se dezintegrează, scade radioactivitatea deşeurilor şi accesul la plutoniu devine mai uşor. Aceasta se realizează având în vedere faptul că izotopul indizerabil 240Pu se dezintegrează mai repede decât 239Pu şi calitatea materialului necesar armelor nucleare creşte în timp, deşi cantitatea sa scade în timp. Prin urmare aceste depozite de deşeuri vor deveni în timp adevărate mine de plutoniu.


Criticii „minelor de plutoniu” susţin că timpul de înjumătăţire al 240Pu este de 6.560 ani iar pentru 239Pu există un timp de înjumătăţire t1/2 de 21.110 ani şi, prin urmare, această relativă îmbogăţire „naturală” ar necesita 9.000 ani pentru a obţine plutoniu de concentraţia cerută de armele nucleare. Cu alte cuvinte, aceste „mine de plutoniu” ar fi o problemă a viitorului îndepărtat, omenirea având la dispoziţie un timp suficient pentru a găsi soluţii tehnologice înainte ca ea să devină acută.


O soluţie este reciclarea plutoniului şi utilizarea lui drept combustibil în reactorii rapizi. În acest caz înseşi centralele în care se reprocesează plutoniul devin surse ale proliferării nucleare. Pe de altă parte, trebuie amintit faptul că în reactorii rapizi piro-metalurgici se generează ca deşeuri radioactive doar compuşi ai actinidelor, ce nu pot fi folosiţi la fabricarea armelor nucleare.

2.6. Tipuri de deşeuri radioactive


Deşi nu sunt semnificativ radioactive, resturile de uraniu din fabricile de măcinare şi prelucrare mecanică sunt deşeuri. Acestea sunt subproduse ale procesului de prelucrare a minereului de uraniu şi pot conţine şi metale grele, periculoase din punct de vedere chimic, cum ar fi plumbul şi arsenicul.

- Deşeul de nivel radioactiv scăzut (LLW
)


Deşeul LLW este generat de spitale şi industrie, dar şi de ciclul de combustibil nuclear. Cuprinde hârtie, materiale textile, scule, îmbrăcăminte, filtre etc., care conţin cantităţi mici de materiale radioactive cu viaţă scurtă. În mod comun, deşeul LLW este desemnat astfel ca o măsură de precauţie dacă provine dintr-o regiune a unei „arii active” care, în mod frecvent, include spaţii de birouri cu posibilităţi reduse de a deveni contaminate cu materiale radioactive. 

Un astfel de deşeu LLW nu este, în mod normal, mai radioactiv decât unul provenind din „arii neactive”, adică din spaţii de birouri normale. Deşeul LLW nu necesită ecrane de protecţie atunci când este manevrat şi transportat şi poate fi îngropat mai aproape de suprafaţă. Pentru reducerea volumului său, este adesea compactat sau incinerat înainte de depozitare. 

- Deşeul de nivel radioactiv intermediar (ILW
)


Deşeul ILW conţine cantităţi mari de radioactivitate şi în unele cazuri necesită ecranare. Deşeul ILW include răşini, reziduuri chimice şi metale de armare / placare a combustibilului, cum ar fi materialele contaminate de la dezafectarea unui reactor. Deşeul ILW trebuie solidificat în beton sau bitum pentru depozitare. Ca o regulă generală, deşeurile slab radioactive cu viaţă scurtă pot fi îngropate mai la suprafaţa pământului, pe când cele cu viaţă lungă sunt îngropate la adâncime. 

În practică, în industria nucleară, deşeul ILW este tratat cu schimbători de ioni sau cu alte substanţe pentru a concentra radioactivitatea în interiorul unui volum cât mai mic. După aplicarea unui astfel de tratament se obţine o masă compactă cu mult mai puţin radioactivă, ce poate fi depozitată in condiţii de siguranţă. 

- Deşeul de nivel radioactiv înalt (HLW
)


Deşeul HLW este produs de reactoarele nucleare. El conţine produşi de fisiune şi elemente transuranice generate în miezul reactorului. Este puternic radioactiv şi adesea termic fierbinte. Deşeul HLW conţine peste 95% din radioactivitatea totală produsă în procesul de generare nucleară de electricitate.

- Deşeul transuranic (TRUW
)


Deşeul TRUW, aşa cum este el definit in Statele Unite, este, fără a ţine cont de originile sale, deşeul care este contaminat cu radionuclizi transuranici emiţători alfa, cu timpi de înjumătăţire mai mari de 20 de ani şi aflaţi în concentraţii mai mari de 100 nCi/g, ecluzând deşeul HLW.


Elementele care au numărul atomic mai mare decât uraniu se numesc transuranice. Datorită timpilor lor de înjumătăţire mari, deşeul TRUW este depozitat cu mai mare precauţie, faţă de deşeul de nivel mediu sau intermediar. În Statele Unite, deşeul TRUW provine mai ales din producţia de arme nucleare şi constă din îmbrăcăminte, scule, materiale textile, reziduuri şi alte obiecte contaminate cu cantităţi mici de elemente radioactive (în principal, plutoniu). 

Deşeul TRUW este clasificat în funcţie de doza de radiaţii măsurată la suprafaţa containerului de deşeu, în: 

• cu mânuire prin contact (CH), doză mai mică de 200 mrem/h;


• cu mânuire de la distanţă (RH), doză mai mare sau egală cu 200 mrem/h.


2.7. Doza de radiaţii


Măsurarea nivelului de radiaţii la care o persoană este expusă şi riscul rezultat în urma expunerii, se face utilizând termenul de doză de radiaţii, care în termeni simpli, este o măsură a energiei livrate de respectiva radiaţie către ţesutul uman.

Cea mai simplă formă de exprimare a dozei este doza absorbită, care se defineşte ca fiind energia absorbită de radiaţie într-un kilogram de ţesut. 

Unitatea de doză absorbită se exprimă în Joule pe Kilogram (J/kg) şi are denumirea de gray (Gy). Unitatea tolerată de doză absorbită este rad-ul
 (1 Gy = 100 rad).

Deoarece o doză absorbită, în cazul unei radiaţii alfa, produce mai multe distrugeri ale ţesuturilor vii faţă de aceeaşi doză produsă de radiaţiile beta şi gama, doza absorbită se înmulţeşte cu o constantă (care este egală cu 20 pentru radiaţiile alfa), pentru a obţine doza echivalentă. 

Această doză echivalentă este măsurată în următoarele unităţi - Sievert (Sv) sau rem (1 Sv = 100 rem). Deoarece un 1 Sv reprezintă o doză extrem de ridicată, dozele sunt deseori exprimate în mSv (10-3). De exemplu, o persoană normală, care nu este expusă unor surse suplimentare naturale sau artificiale de radioactivitate, primeşte o doză a radiaţiei naturale între 2 şi 3 mSv/an.

Sensibilitatea ţesuturilor umane la radiaţie diferă în funcţie de ţesut, de exemplu o doză de 1 Sv la organele de reproducere este mai dăunătoare decât 1 Sv la ficat. Doza efectivă se calculează prin aplicarea factorilor de ponderare la dozele echivalente pentru fiecare organ şi prin însumarea contribuţiilor din diferite organe. Unitatea de măsură pentru doza efectivă este de asemenea sievertul (Sv).

Doza efectivă reprezintă suma ponderată a dozelor echivalente, provenite din expunere externă şi internă, efectuată pentru toate ţesuturile şi organele corpului uman. Unitatea de doză efectivă este tot sievert-ul.

Unitatea tolerată de doză echivalentă este rem-ul
 (1 Sv = 100 rem).
Exemple de doze

	Activitate
	Doza echivalentă primită de o persoană

	Doza medie mondială din toate sursele
	2,8 mSv/an

	Zbor cu avionul dus-întors Europa-SUA
	0,1 mSv

	Radiografie pulmonară
	0,1 mSv

	Procedură medicală cu doză ridicată
	5-10 mSv


 

2.8. Căile de contaminare ale organismului uman

 


În situaţia expunerii la doze care depăşesc limitele maxim admise, fie că vorbim de personal care lucrează în mod direct cu sursele de radiaţii sau de persoane afectate în cazul unui accident nuclear, efectele asupra sănătăţii acestora depind în mare măsură şi de modul de contaminare.

Contaminarea externă se referă la depunerea accidentală pe piele sau îmbrăcăminte a radionuclizilor fixaţi, incluşi sau adsorbiţi pe/în particule de praf. Iradierea organismului rezultă din radiaţiile beta şi gamma ale radionuclizilor contaminanţi care produc arsuri caracteristice, în funcţie de activitatea şi timpul de înjumătăţire fizică a acestora şi de energia radiaţiilor. Acestea pot evolua asemănător cu arsurile produse de orice alt agent fizic sau chimic.

Contaminarea internă este dată de pătrunderea accidentală a radionuclizilor în organism prin inhalare, ingestie sau prin piele. 


Contaminarea internă prin inhalare se datorează prafului sau aerosolilor contaminaţi de căderile radioactive provenite de la testele sau de la accidentele nucleare majore. Gradul de contaminare internă pe această cale depinde de caracteristicile particulelor radioactive (încărcare radioactivă şi electrostatică, mărime, densitate, compoziţie chimică etc.).


Contaminarea internă pe cale digestivă se realizează în urma consumării de alimente şi apă contaminate, direct din depuneri sau prin transferul diferitelor substanţe radioactive în interiorul lanţului trofic.


Contaminarea prin piele (absorbţie tegumentară), are importanţă redusă; puţini radionuclizi diluaţi în apă pătrund prin tegumentele intacte (cazul celor din grupele alcalinelor şi alcalino-pământoase). În primele 12 zile de după accidentul de la Cernobîl, principala cale de contaminare a omului a fost cea prin inhalare, după care ponderea a trecut la cea prin ingestie.


2.9. Efectele biologice

 


Radionuclizii pătrunşi în organismul omului pot fi repede detectaţi în sânge, urină (131iod, 137cesiu) şi fecale (90stronţiu). Majoritatea radionuclizilor pătrunşi în organism se comportă foarte asemănător cu elementele chimice din care provin sau cu care se aseamănă din punct de vedere al proprietăţilor chimice. Astfel ritmul de acumulare şi eliminare a radionuclizilor în şi din om, pot fi calculate suficient de precis cu ajutorul unor modele matematice.

Toxicitatea radionuclizilor pătrunşi în organism depinde de:

- activitatea acestora;


- forma chimică;


- tipul şi energia radiaţiilor emise;


- timpii de înjumătăţire fizică şi biologică. 

În contaminările externe, radionuclizii beta emiţători sunt cei mai periculoşi, în contaminările interne cei alfa emiţători, în timp ce radionuclizii gamma emiţători produc iradiere, dar mai redusă, în ambele cazuri.



Radionuclizii pătrunşi în organism, în funcţie de proprietăţile fizice şi chimice ale elementelor chimice din care fac parte, sunt metabolizaţi diferit, putând fi împărţiţi astfel:


- transferabili - radionuclizii în combinaţii solubile în mediul biologic, care difuzează cu uşurinţă în organism, precum: 3H, 14C, 226radiu, 137cesiu, 134cesiu, 90stronţiu, 89stronţiu, 131iod etc.;

- netransferabili - radionuclizii în combinaţii insolubile la orice pH din mediul biologic, practic difuzează puţin sau de loc în corp, chiar dacă au trecut de bariera intestinală. Acesta este cazul plutoniului 239 care are ca organ critic ficatul, unde staţionează o perioadă de timp, după care este eliminat prin urină.


Radionuclizii odată ajunşi în sânge, trec în ţesuturi, unde o parte este fixată (între 30 şi 70%), cealaltă fiind eliminată prin urină, fecale şi transpiraţie. În funcţie de activitatea metabolică a diverselor ţesuturi, radionuclizii pot fi eliminaţi sau recirculaţi în sânge şi fixaţi din nou. 


De exemplu, în comparaţie cu stronţiul radioactiv, care odată fixat în sistemul osos nu mai poate fi eliminat cu uşurinţă, cesiul radioactiv care se acumulează în organele moi şi în sistemul muscular, este metabolizat intens, ceea ce permite eliminarea sa mult mai rapidă din organism. Astfel, în cazul unui om adult, dacă stronţiul 90 fixat în sistemul osos se reduce la jumătate abia după circa 7.000 zile, cesiul 137 se reduce la jumătate mult mai repede, în 50 - 150 zile.


O atenţie deosebită este acordată de specialiştii în radioprotecţie radionuclidului hidrogen 3, numit şi tritiu, cu care se poate contamina mediul, implicit şi omul, în condiţii de funcţionare necorespunzătoare a unei centrale nucleare cu reactor CANDU (cum este şi cea de la Cernavodă). Tritiul este reţinut în organism aproape 100% la pătrunderea pe cale pulmonară, 50% prin pielea intactă şi 100% pe cale digestivă (mai ales din apa contaminată), dar este eliminat repede.


Alţi izotopi "ţintesc" anumite organe şi ţesuturi şi au o rată de eliminare mult mai scăzută. De exemplu, glanda tiroidă absoarbe o mare parte din iodul 131 care intră în corpul uman. Dacă sunt inhalate sau înghiţite cantităţi suficiente de iod radioactiv, glandă tiroidă poate fi afectată serios în timp ce alte ţesuturi sunt relativ puţin afectate. Iodul radioactiv este unul din produşii reacţiilor de fisiune nucleară şi a fost unul din componentele majore ale contaminării produse de explozia de la Cernobîl. Acumularea sa în organisme a dus la multe cazuri de cancer tiroidian la copii din zonele foarte contaminate din Belarus.

Radioizotopii şi organele lor ţintă

 

	Element radioactiv
	Organele, ţesuturile afectate

	131I 
	glanda tiroidă

	90Sr, 210Pb
	măduva şi suprafaţa oaselor

	35S
	întreg corpul

	3H
	fluidele din corp

	14C
	ţesuturile grase




Activitatea radionuclizilor pătrunşi în organism prin una din căile de contaminare amintite este proporţională cu cantitatea sau concentraţiile existente la intrarea în organism. După ce radionuclizii au intrat în sânge, situaţia devine mai gravă după ce aceştia s-au fixat deja în organele lor "ţintă". În consecinţă, este mult mai important ca, în caz de contaminare radioactivă, să se acţioneze rapid pentru limitarea expunerii la respectiva sursă, de exemplu prin îndepărtarea şi izolarea sursei respective, sau prin părăsirea zonei contaminate.

 

Principalele efecte ale radiaţiilor
:

- păr - 
pierderea rapidă a părului apare cu expunerea la radiaţii de la 200 rem
 sau mai mari;

- creier - celulele creierului nu se reproduc, dar ele nu vor fi afectate direct, cu excepţia cazului în care expunerea este mai mare de 5.000 rem. Radiaţiile ucid celulele nervoase şi vasele de sânge mici, provocă convulsii şi moartea imediată;

- glanda tiroidă - este una din părţile corpului deosebit de afectată de expunerea la diferite tipuri de surse de radiaţie. Glanda tiroidă este susceptibilă la iod radioactiv. În cantităţi importante, iodul radioactiv poate distruge total sau parţial tiroida; 


- vasele de sânge - atunci când o persoană este expusă la aproximativ 100 de rem, numărul de celule limfocite din sânge va fi redus, lăsând victima vulnerabilă la infecţii. Acest lucru este menţionat în studii ca o iradiere uşoară. Primele simptome de boală prin iradiere sunt similare cu cele ale gripei şi pot trece neobservate dacă nu se realizează o hemogramă. Potrivit studiilor realizate la Hiroshima şi Nagaski, simptomele pot persista o perioadă de până la 10 ani şi conduc la un risc crescut, pe termen lung, pentru leucemie şi cancer;

- inima - expunerea intensă la materiale radioactive de 1.000-5.000 rem produce daune imediate vaselor mici de sânge, conduce la insuficienţa cardiacă şi deces;

- tractul digestiv - iradierea mucoasei tractului intestinal, peste 200 rem, va provoca greaţă, vărsături şi diaree sângeroasă. Radiaţia va începe să distrugă celulele organismului, care intră în proces de divizare; 

- organele de reproducere - deoarece celulele tractului se divid rapid, aceste zone ale corpului pot fi afectate la nivel mic de radiaţii, sub 200 rem. Pe termen lung, victimele devin sterile.


2.10. Caracterul determinist şi probabilistic sau stochastic al efectelor


Odată ce radionuclizii respectivi intră în organismul uman, energia eliberată de radiaţiile ionizante poate fi foarte dăunătoare. În situaţia încasării unei doze mari (6 - 10 Sv) în timp scurt, celulele diferitelor organe pot fi distruse, ducând la moartea persoanei în urma expunerii la radiaţii. La un nivel de expunere mai scăzut, persoana respectivă poate suferi vătămări ireversibile, cum ar fi arsuri profunde cauzate de radiaţii. 

Dacă expunerea este mai redusă (dar în continuare foarte ridicată în comparaţie cu nivelurile normale) efectele sunt de natură temporară, cum ar fi înroşirea pielii. Sub un anumit nivel de expunere - numit prag - aceste efecte nu mai apar. Peste acest prag, gravitatea efectelor creşte odată cu doza. Aceste tipuri de efecte se numesc efecte deterministe, iar atunci când se produc, sunt cauzate în proporţie de 100% de radiaţii.



Nivelurile de radiaţii mai scăzute - inclusiv nivelurile la care suntem expuşi în mod normal - nu distrug celulele dar pot cauza modificări la nivelul acestora (prin deteriorarea ADN-ului). În multe cazuri, modificările vor fi benigne sau vor putea fi remediate de organism. Cu toate acestea, există posibilitatea ca, ulterior, modificările să devină maligne adică să ducă la apariţia cancerului sau, dacă sunt afectate organele de reproducere, copii persoanei respective pot fi afectaţi. 

Probabilitatea producerii unor astfel de efecte - cunoscute ca efecte stocastice - creşte odată cu doza, dar nu se poate determina, prin examinarea unei anumite persoane, dacă efectul de care suferă a fost cauzat de radiaţii sau de altceva. Se presupune că orice nivel de expunere, oricât ar fi de mic, implică un risc: la niveluri de expunere foarte scăzute riscul este foarte mic, dar în medicină se presupune că nu este zero.


2.11. Combustibili nucleari


Analog combustibilului chimic care este ars pentru a obţine energie, combustibil nuclear este orice material care poate fi consumat pentru a obţine energie electrică.


Cel mai comun tip de combustibil nuclear este reprezentat de elementele fisile grele
, care pot fi supuse reacţiei de fisiune în lanţ într-un reactor nuclear. Denumirea de combustibil nuclear se poate referi atât la materialul combustibil, cât şi la obiectele fizice compuse din material combustibil (de exemplu, fasciculele combustibile formate din bare/elemente combustibile).


Cei mai des utilizaţi combustibili nucleari fisili sunt 235U şi 239Pu, iar activităţile de extragere din mină, măcinare, purificare, utilizare şi, în final, depozitare formează aşa-numitul ciclu al combustibilului nuclear. 

Nu toţi combustibilii nucleari sunt folosiţi în reacţii de fisiune în lanţ. De exemplu, 238Pu este folosit pentru a produce energie în cantităţi mici prin dezintegrare radioactivă în generatoarele radiotermale sau pile atomice. Izotopii uşori, cum ar fi 3H (tritiu), sunt folosiţi în reacţiile de fuziune nucleară.


Combustibili sub formă de oxizi


Conductivitatea termică a bioxidului de uraniu este mică şi este afectată de porozitate şi gradul de ardere. Arderea presupune: formarea produşilor de fisiune care încep să se dizolve in reţeaua cristalină (cum ar fi lantanidele), precipitarea produşilor de fisiune cum ar fi paladiul, formarea bulelor de gaz de fisiune ca în cazul xenonului sau kriptonului, pericolul iradierii reţelei cristaline.

Conductivitatea termică scăzută poate cauza supraîncălzirea părţii centrale a pastilei de combustibil. Porozitatea conduce la descreşterea conductivităţii termice a combustibilului şi la dilatarea acestuia pe durata utilizării.


UOX (Uranium dioxide)


Bioxidul de uraniu este un solid semiconductor de culoare neagră. Poate fi obţinut prin reacţia dintre nitrat de uranil cu o bază (amoniac) pentru a forma un solid (uranat de amoniu). Acesta este calcinat pentru a forma U3O8 ce poate fi transformat prin încălzire în atmosferă mixtă de argon şi hidrogen (700oC) în UO2. La rândul său, UO2 este amestecat cu liant organic şi presat sub formă de pastile ce sunt, apoi, sinterizate în structură solidă. Scopul este de a forma un solid dens cu puţini pori. Conductivitatea bioxidului de uraniu este foarte mică în comparaţie cu cea a zirconiului metalic şi scade cu creşterea temperaturii.


MOX (Mixed oxide)


Combustibilul MOX este un amestec de plutoniu şi uraniu natural sau uraniu sărăcit, având comportare similară, nu identică, cu uraniul îmbogăţit. Combustibilul MOX este o alternativă la combustibilul cu uraniu slab îmbogăţit (LEU) folosit în reactoarele cu apă uşoară care este utilizată de actuala generaţie de CNE. Utilizarea combustibilului MOX aduce în discuţie problema că acesta este, prin el însuşi, o sursă de surplus de plutoniu obţinut prin transmutaţie. 

Reprocesarea curentă a combustibilului din CNE pentru a fabrica combustibil de tip MOX are loc în Anglia, Franţa şi într-o măsură mai mică în Rusia, India şi Japonia. China are planificat să dezvolte reactori rapizi reproducători şi, respectiv, tehnologii de reprocesare.


Combustibili metalici


Combustibilii metalici au avantajul unei mult mai ridicate conductivităţi termice faţă de cea a combustibililor sub formă de oxizi, dar şi dezavantajul că nu pot supravieţui în aceeaşi măsură temperaturilor înalte.


Combustibilul TRIGA


Combustibilul TRIGA este utilizat în reactoarele de tip TRIGA
. Acest tip de combustibil constă dintr-o matrice uraniu – zirconiu – hidrură. El prezintă un grad sporit de siguranţă prin aceea că dacă se găseşte la temperatură înaltă, secţiunea transversală a hidrogenului din combustibil este schimbată la energii înalte, permiţând pierderea de mai mulţi neutroni, respectiv termalizarea unui număr mai mic de neutroni. Multe reactoare care folosesc combustibil TRIGA au miezuri cu pierderi mari, neutronii pierduţi în exces putând fi utilizaţi pentru cercetare.


Combustibilul cu actinide


Într-un reactor cu neutroni rapizi, actinidele minore produse prin captură de neutroni în uraniu şi plutoniu, pot fi folosite pe post de combustibil. Combustibilul metalic cu actinide este, în mod tipic, un aliaj de zirconiu, uraniu, plutoniu şi actinide minore. El poate fi făcut sigur din start prin aceea că expansiunea termică a aliajului de metal va duce la creşterea pierderilor de neutroni.


Combustibili ceramici şi lichizi


Combustibili ceramici au avantajul unei înalte conductivităţi termice şi punct de topire ridicat, fiind mai puţin cercetaţi.


Nitrura de uraniu este combustibilul folosit adesea în reactoarele proiectate de NASA, un avantaj fiind acela că are o conductivitate termică mai bună decât UO2. Nitrura de uraniu are un punct de topire foarte înalt. Acest combustibil are dezavantajul că, întrucât s-a folosit 15N (în loc de mult mai comunul 14N), se poate genera o cantitate mare de 14C printr-o reacţie de tip (n, p). 

Deoarece azotul cerut pentru un astfel de combustibil este foarte scump, combustibilul este reprocesat pentru a recupera 15N.


Carbura de uraniu reprezintă elementul combustibil de tip „creion” destinat reactorilor rapizi reproducători şi studiaţi intens în perioada anilor 1960-1970. Totuşi, recent a renăscut interesul pentru carbura de uraniu, cel mai notabil fiind combustibilul sub formă de particule (cum ar fi particulele TRISO). Conductivitatea termică înaltă şi punctul înalt de topire transformă carbura de uraniu într-un combustibil atractiv. În plus, datorită lipsei oxigenului din acest tip de combustibil (în general, suprapresiunea din combustibili este cauzată de formarea de O2 şi alte gaze în prezenţa radiaţiilor) şi posibilităţii de a-l îngloba în straturi de ceramice, fapt ce prezintă unele avantaje structurale şi chimice, carbura de uraniu poate fi un candidat ideal de combustibil pentru reactoarele din generaţia a IV-a, cum ar fi reactoarele rapide răcite cu gaz (GFR).


Combustibili lichizi


Săruri anhidre topite includ combustibilii dizolvaţi în agentul de răcire. Ei au fost folosiţi în reactoarele cu săruri topite, cel mai adesea sub forma de LiF-BeF2-ThF4-UF4, operând la temperaturi de 705°C sau mai mari.

Reactoarele omogene apoase folosesc o soluţie de sulfat de uranil (sau altă sare de uraniu) în apă. Acest tip de reactor omogen nu a fost folosit ca reactor de putere. Unul din dezavantajele sale este că, în caz de accident, combustibilul se poate dispersa foarte uşor.


Tipuri comune de combustibili nucleari


Pentru utilizarea sub formă de combustibil nuclear, florura îmbogăţită de uraniu, UF6, este convertită în pudră de bioxid de uraniu, UO2, care este procesată sub formă de pastile. Pastilele sunt sinterizate în structuri ceramice solide de uraniu îmbogăţit şi sunt apoi introduse, în funcţie de proiectul fiecărui miez de reactor, în tuburi din aliaje de metale rezistente la coroziune. Tuburile sunt etanşate şi se numesc elemente combustibile. Mai multe elemente combustibile sunt grupate în structuri speciale numite fascicule combustibile, folosite la încărcarea miezului reactorului.


Metalul folosit pentru tuburi depinde de proiectul de reactor. În trecut s-a utilizat oţel inoxidabil, dar cele mai multe reactoare folosesc în prezent un aliaj din zirconiu.

Combustibilul PWR


Combustibilul utilizat în reactorul cu apă sub presiune (Pressurized Water Reactor - PWR) constă din elemente cilindrice montate în fascicule. Se folosesc pastile ceramice de oxid de uraniu uşor îmbogăţit, fiind introduse în tuburi de zirconiu, având diametre de aproximativ 1 cm, acestea din urmă fiind apoi umplute cu heliu pentru a îmbunătăţi transferul de căldură dinspre combustibil către teacă. 
Combustibilul BWR


În reactorul cu apă în fierbere (Boiling Water Reactor - BWR), combustibilul este similar celui de tip PWR cu excepţia faptului că fasciculele sunt învelite într-o „cămaşă” subţire. Acest lucru este necesar pentru prevenirea unor variaţii locale de densitate faţă de starea globală a neutronicii şi termohidraulicii miezului.


Combustibilul CANDU


Fasciculele combustibile de tip CANDU au aproximativ 0,5 m lungime şi 10 cm în diametru. Sunt formate din pastile sinterizate din UO2 (uraniu natural) introduse în tuburi de zirconiu, închise etanş şi sudate pe grilele de capăt. Fiecare fascicul are în jur de 20 kg, iar în miezul reactorului CANDU se introduc circa 4.500 de fascicule.


Proiectul actual de fascicul CANDU nu necesită uraniu îmbogăţit datorită eficientului moderator, care este apa grea. Totuşi, unele concepte noi se îndreaptă către un combustibil uşor îmbogăţit pentru a reduce dimensiunilor rectorului.
Principalii produşi de fisiune ai uraniului iradiat cu neutroni termici

	A
	Z
	element
	t1/2
	Energie radiaţie [MeV]



	
	
	
	
	β
	γ

	85
	36
	Kripton
	10,3 ani
	0,7
	-

	89
	38
	Stronţiu
	53 zile
	1,5
	-

	90
	38
	Stronţiu
	28 ani
	0,6
	-

	90
	39
	Ytriu
	64 ore
	2,2
	-

	91
	39
	Ytriu
	60 zile
	1,5
	-

	95
	40
	Zirconiu
	63 zile
	0,4
	0,7

	95
	41
	Niobiu
	35 zile
	0,16
	0,75

	99
	42
	Molibden
	67 ore
	1,2
	0,04 ÷ 0,8

	99
	43
	Techneţiu
	2•105 ani
	0,3
	-

	103
	44
	Ruteniu
	40 zile
	0,22
	0,5

	106
	44
	Ruteniu
	1 an
	0,04
	-

	106
	45
	Rodiu
	30 s
	3,5
	0,5

	129
	52
	Telur
	33 zile
	-
	0,11

	131
	53
	Iod
	8 zile
	0,6
	0,36

	133
	54
	Xenon
	5,3 zile
	0,34
	0,08

	137
	55
	Cesiu
	30 ani
	0,5
	-

	137
	56
	Bariu
	2,6 minute
	-
	0,66

	140
	56
	Bariu
	12,8 zile
	1
	0,16-0,5

	140
	57
	Lantan
	40 ore
	0,8 ÷ 2,2
	0,1 ÷ 2,5

	141
	58
	Ceriu
	33 zile
	0,4 ÷ 0,6
	0,14

	144
	58
	Ceriu
	284 zile
	0,17 ÷ 0,3
	0,03 ÷ 0,13

	144
	59
	Praseodim
	17,5 minute
	3,0
	0,7 ÷ 2,22

	143
	59
	Praseodim
	13,7 zile
	0,9
	-

	147
	60
	Neodim
	11,3 zile
	0,4 ÷ 0,8
	0,1 ÷ 0,5

	147
	61
	Promeţiu
	2,6 ani
	0,22
	-



Deoarece deşeurile radioactive nu sunt atât de periculoase încât să provoace distrugeri ca un reactor nuclear, ele sunt adesea tratate ca deşeuri normale, ignorând faptul că reprezintă totuşi un pericol. Unele incidente au avut loc tocmai pentru faptul că materialul radioactiv a fost depozitat impropriu, sau pur şi simplu abandonat, chiar furat din depozitul de deşeuri.


Alte persoane care manipulează deşeuri sunt conştiente de radioactivitatea materialelor, dar ignoră riscul sau consideră că valorile de iradiere sunt în afara oricărui pericol. Iresponsabilitatea unor utilizatori de materiale radioactive (din spitale, universităţi sau unităţi militare) şi absenţa unor reglementări privind deşeurile radioactive, sau neaplicarea unor asemenea reglementări, au fost factori decisivi pentru accidente de iradiere (de exemplu: accidentul Goiania din Brazilia
).


3. ACCIDENTE NUCLEARE


În principalele accidente ce au avut loc în legătură cu instalaţiile nucleare şi materiale radioactive, au existat cazuri de contaminare radioactivă, în cele mai multe dintre evenimente fiind vorba de surse închise sau emisii radioactive mici, dar cu iradieri directe importante.


Datorită politicii privind secretele de stat şi economice (de afaceri) din ţările lumii, nu este posibil să se determine cu certitudine frecvenţa sau dimensiunea unor asemenea evenimente ce au avut loc în istoria anterioară a industriilor ce lucrează cu radiaţii.


Accidentele şi incidentele mai recente, ce au produs daune materiale, leziuni, au condus la producerea de decese în rândul populaţiei sau contaminări ale mediului

înconjurător sunt documentate de către Agenţia Internaţională pentru Energia Atomică de la Viena. Datorită naturii diferite a evenimentelor, acestea se împart în accidente nucleare şi accidente cu radiaţie.


Un exemplu de accident nuclear poate fi acela în care miezul reactorului este deteriorat, ca în cazurile Three Mile Island (Statele Unite) şi Fukushima (Japonia), în timp ce un accident cu radiaţie poate fi orice eveniment, începând cu cel ce poate să apară în timpul realizării unei radiografii şi terminând cu scăparea unei surse într-o apă curgătoare.


Accidentele cu radiaţie, cum ar fi mânuirea neglijentă a unei surse radioactive folosite la realizarea radiografiilor, pot să cauzeze daune serioase, atât operatorului cât şi cetăţenilor. Acestea sunt mult mai comune decât accidentele nucleare şi sunt adesea limitate în dimensiuni. De exemplu, un muncitor de la Soreq Nuclear Research Center (Israel) a absorbit o doză similară celei absorbite timp de o zi de un muncitor de la CNE Cernobîl (Ucraina). Totuşi, deoarece la Soreq sursa emiţătoare gamma nu a putut părăsi incinta de beton cu pereţi de 2 m grosime, aceasta nu a afectat şi alţi muncitori.


- Tipuri de accidente

a) pierderea agentului de răcire (LOCA – Loss of coolant accident)


LOCA este un accident catastrofal pentru reactorul nuclear, facilităţile de producţie şi imediata lor vecinătate. În fiecare CNE există un al doilea sistem de răcire la avarie a zonei active (Emergency Core Cooling System – ECCS), destinat să intervină in caz de accident LOCA.


Reactoarele nucleare generează căldură internă. Pentru a converti căldura în energie utilă se foloseşte un sistem de răcire. Dacă agentul de răcire este pierdut, reactorul nuclear poate să continue generarea de căldură până când temperatura ajunge la punctul de distrugere a reactorului. Un pericol particular este posibilitatea ca temperaturile înalte să împiedice sistemele de control să scadă intensitatea reacţiei în lanţ. Dacă acest lucru se întâmplă, temperatura va continua să crească până la producerea unui eveniment drastic: 

- în prezenţa apei, aceasta poate să fiarbă şi să spargă tubulatura; 

- în prezenţa grafitului şi a aerului, grafitul se poate aprinde şi, arzând, să împrăştie contaminare radioactivă; 

- combustibilul şi miezul reactorului se poate topi, iar dacă topitura continuă să genereze căldură, există posibilitatea ca aceasta să topească fundul vasului reactorului şi fundaţia acestuia şi să se scurgă în pământ (sindromul China).


Alte posibile accidente, mai puţin grave dar la fel de importante pentru populaţie şi mediul înconjurător sunt:


b) accidentele cauzat de căldura de dezintegrare;

c) accidentele de transport;

Accidentele de transport pot să cauzeze eliberarea de radioactivitate, deteriorarea ecranelor de protecţie, contaminare şi iradiere directă. 

d) accidentele cauzate de defectarea echipamentului;

Defectarea echipamentului este posibilă din cauza funcţionării defectuoase a părţii electronice (arderea unei simple diode semiconductoare) asociate unui accelerator de particule folosit la tratamentul cancerului, fiind semnalate cazuri de supraexpunere a pacienţilor. Un alt caz relatat este accidentul legat de existenţa deficienţelor de programare a unui produs software destinat controlului unui echipament medical utilizat în radioterapie (deficienţa a fost descoperită după eliminarea, în cazul unui nou proiect, a unei interblocări analogice de securitate).


e) accident cauzat de eroarea umană;

Eroarea umană poate fi responsabilă pentru unele accidente cum ar fi, de exemplu, calculul greşit al activităţii unei surse folosite în terapia medicală. Acest lucru ar putea conduce la absorbirea de către pacient a unei doze periculoase de radiaţii gamma. Mai mult, in cazul radioterapiei, chiar şi subexpunerea este un accident deoarece pacientul nu beneficiază de tratamentul prescris. Erori umane cu efecte mai grave au avut loc şi în actualele CNE.


f) accidentul cauzat de pierderea sursei radioactive;

g) accidentul neclasificabil;

În această categorie sunt incluse, în special, cele „normale din punct de vedere industrial”, dar în care a fost antrenat şi material radioactiv.

Accidente nucleare (selecţie)

	Ţara 
	Localizare
	Data
	Accidentul


	SUA
	Houston
	martie 1957
	Răspândirea de praf radioactiv în mediu ca urmare a manipulării greşite a unui container

	URSS
	Kştim
	Septembrie 1957
	Explozia unui rezervor de deşeuri nucleare care a iradiat o suprafaţă de 300 kmp

	Anglia
	Cumbria
	octombrie 1957
	Incendiu la un reactor pentru producerea plutoniului şi răspândirea unei mari cantităţi de substanţe radioactive în mediul înconjurător

	SUA
	Tennesse
	noiembrie 1959
	Explozie chimică la laboratorul uzinei de 

reprocesare radiochimică 

	SUA
	Idaho
	 ianuarie 1961
	Explozie la un reactor nuclear militar din Idaho Falls soldată cu moartea a trei persoane şi eliberarea unei mici cantităţi de material radioactiv

	Asia
	Oceanul Indian
	aprilie 1964
	Căderea unui satelit artificial dotat cu un generator de radioizotopi

	SUA
	Michigan
	octombrie 1966
	Defecţiune la sistemul de răcire cu sodiu la un reactor lângă Monroe

	Franţa
	Saint - Laurent
	octombrie 1969
	Topirea parţială a încărcăturii nucleare la un reactor

	URSS
	Sevcenko
	1974
	Explozie la un reactor nuclear

	Canada
	Nord -Vest
	ianuarie 1978
	Căderea unui satelit sovietic dotat cu un reactor nuclear a răspândit material radioactiv pe o fâşie de 1000 km

	SUA
	Three Mile

Island
	martie 1979
	Cel mai grav accident nuclear american constând din eliberarea în atmosferă de gaze radioactive

	Japonia
	Tsuruga
	aprilie 1981
	Iradierea a cca. 45 de muncitori ce lucrau la repararea unei uzine nucleare

	Anglia
	Cumbria
	noiembrie 1983
	Aruncarea în Marea Irlandei a unei cantităţi de deşeuri radioactive de la uzina Sellafield

	Mexic
	Ciudad Juarez
	1983


	Iradierea a 300 – 500 persoane de la o sursă radioactivă descoperită într-un transport de fier vechi

	Maroc
	Mohammedia
	1984
	Iradierea şi moartea a 8 persoane ca urmare a manipulării greşite a unei surse radioactive folosite în construcţii

	SUA
	Oklahoma
	ianuarie 
1986
	Explozia unui cilindru cu material nuclear soldat cu moartea unei persoane şi rănirea altor 100

	URSS
	Cernobîl
	aprilie 1986
	Cel mai mare accident nuclear din lume cu eliberarea unei foarte mari cantităţi de radiaţii deasupra celei mai mari părţi ale Europei

	Brazilia
	Goiana
	1987


	Moartea a 4 persoane, 54 persoane spitalizate şi 240 iradiate ca urmare a transportării acasă şi a desfacerii unei surse radioactive

	China
	Shanxi
	septembrie 1992
	Trei morţi şi cinci iradiaţi ca urmare a transportării la domiciliu a unei surse radioactive

	Japonia
	Fukushima
	martie 2011
	Un tsunami uriaş, provocat de un cutremur cu magnitudinea de 9 grade pe scara Richter, în apropierea coastelor din nord-estul Japoniei, a inundat centrala de la Fukushima, provocând cea mai gravă catastrofă nucleară din ultimii 25 de ani. Cutremurul şi tsunami-ul au provocat moartea sau dispariţia a aproape 20.000 de oameni.



4. INFRASTRUCTURA DE TRANSPORT A ROMÂNIEI

Ca lungime, reţelele de transport feroviar şi rutier din România se clasează în primele zece la nivel european, dar raportat la densitatea infrastructurii pe kilometru pătrat, România este la coada clasamentului.

Infrastructura de cale ferată


Potrivit CIA World Factbook
, în România există 10.788 km de cale ferată, 198.817 km de drumuri rutiere, 1.731 km navigabili şi 53 de aeroporturi.
Statistic, România are mai mulţi kilometri de cale ferată decât Grecia, Letonia, Lituania, Slovenia, Estonia, Luxemburg şi Liechtenstein la un loc, dar de patru ori mai puţini decât Germania, ţara cu cea mai extinsă reţea de cale ferată din Europa şi a şasea la nivel mondial, şi de aproape 3 ori mai puţini decât Franţa. De peste două ori mai mulţi kilometri de cale ferată decât în România există în Polonia şi Italia. Înaintea României se mai află Marea Britanie, Spania şi Suedia. 

Practic, România are 4,53 km de cale ferată la o sută de km pătraţi, în timp ce Germania şi Cehia au 12,2 km de cale ferată la 100 km2, respectiv 11,73 km de cale ferată/100 km2. Medii mai mari decât România mai au Ungaria (8,66 km cale ferată/100 km2), Austria (7,63 km cale ferată/100 km2) Polonia (7,14 km cale ferată/100 km2) Marea Britanie (6,77 km cale ferată/100km2) Italia (6,55 km cale ferată/100 km2) şi Franţa (4,62 km cale ferată/100 km2).

O densitate mai mică a căilor ferate există, printre altele, în Ucraina (3,59 km cale ferată/100 km2), Bulgaria (3,87 km cale ferată/100 km2), Republica Moldova (3,36 km cale ferată/100 km2), Spania (3,02 km cale ferată/100 km2) sau Suedia (2,64 km cale ferată/100 km2).


Infrastructura rutieră


În ceea ce priveşte infrastructura rutieră, România are de trei ori mai puţini kilometri de drumuri (de la autostrăzi şi şosele europene, până la drumuri neasfaltate) decât Germania, a cărei suprafaţă este doar cu 50% mai mare decât cea a României.

Astfel, în România există 83,4 km de drumuri la o sută de km2, în timp ce în Germania densitatea este de 180,5 km drumuri/100 km2, iar în Ungaria de 171,5 km drumuri/100 km2. Densităţi cuprinse între 127,9 km drumuri/100 km2 şi 164 km drumuri/100 km2 sunt în ţări precum Austria, Marea Britanie, Polonia, Spania, Franţa şi Italia.

România are o reţea rutieră mai densă doar decât Bulgaria, Moldova (ambele sub 40 km drumuri/100 km2) şi Turcia (54,4 km drumuri/100 km2).

În ţara noastră există de 4,8 ori mai puţini kilometri de drumuri decât în Franţa, dar la fel de mulţi ca în ţările baltice şi Bulgaria la un loc, cu precizarea ca în Lituania, Letonia şi Estonia densitatea infrastructurii rutiere depăşeşte 120 de km de drumuri/100 km2. 


Canale navigabile şi aeroporturi


Cei 1.731 de km pe care se poate naviga în România ne clasează pe locul 12 în Europa şi pe locul 47 în lume. În comparaţie, în Franţa există de aproape 5 ori mai mulţi kilometri de canale navigabile, iar în Finlanda şi Germania se poate naviga pe un număr de peste patru ori mai mare de kilometri de ape.

La acest capitol stau mai bine, printre altele, Olanda (6.215 km navigabili), Polonia (3.997 km navigabili), Belarus (2.500 km navigabili), Italia (2.400 km navigabili) sau Ucraina (2.176 km navigabili).

În urma României se află Ungaria, cu 1.622 km navigabili, Norvegia (1.577 km navigabili), Turcia (1.200 km navigabili) şi Spania (1.000 km navigabili).

În ceea ce priveşte aeroporturile, România se poziţionează pe locul 23 în Europa, cu un număr de 53 de aeroporturi, de zece ori mai puţini decât în Germania, unde sunt 549 de aeroporturi. Peste 400 de aeroporturi mai sunt în Franţa (475) şi Ucraina (434). Dintre vecini, în Bulgaria sunt 204 aeroporturi, în Ungaria 46, iar în Moldova doar 11. 

În această categorie sunt încadrate atât aeroporturile cu pistele pavate (fie cu beton, fie cu suprafeţe asfaltice), cât şi cele neasfaltate (iarbă, pământ, nisip sau pietriş). Dintre acestea, nu toate deţin terminale pentru pasageri, facilităţi de realimentare, mentenanţă sau control al traficului aerian.

Din cele 53 de aeroporturi din România, doar 25 sunt au căi de rurale betonate sau asfaltate. România mai dispune de două helioporturi amenajate la standarde internaţionale, în timp ce în Germania există 28 helioporturi, în Turcia 18, în Marea Britanie 11, iar în Ucraina 10. 

În această statistică sunt incluse şi fostele aeroporturi, destinate în prezent exclusiv operaţiunilor cu elicoptere, dar exclude zonele amenajate pentru a facilita decolarea şi aterizarea de elicoptere. 


Drumurile naţionale din România traversează mii de localităţi rurale. De regulă, drumurile pe care tranzitează milioane de maşini anual sunt folosite concomitent tot de milioane de pietoni nevoiţi să se deplaseze pe carosabil din cauza lipsei trotuarelor. La aceştia se adaugă sute de mii de căruţe şi biciclete, mii de tractoare şi alte utilaje agricole
.


Toată această diversitate de utilizatori pe drumurile naţionale are un numitor comun - rata accidentelor mortale. În România, anual, 3.000 de persoane îşi pierd viaţa în urma accidentelor rutiere. De altfel, în pofida progreselor din ultimii 20 de ani, România continuă să se afle în situaţia de a fi în fruntea topului ţărilor cu cei mai mulţi morţi în accidente rutiere. Pe şoselele româneşti mor de trei ori mai mulţi oameni decât pe drumurile din Suedia şi Marea Britanie şi de 1,5 ori mai mulţi comparativ cu Ungaria.


Inginerii urbanişti din SUA şi Europa au remarcat legătura directă dintre gradul de dezvoltare al unei ţări şi rata de accidente mortale. Statele cu cel mai ridicat PIB/cap de locuitor din Europa - Olanda, Suedia, Norvegia, Marea Britanie - prezintă cele mai mici cifre ale mortalităţii pe şosele, în timp ce „săracii Europei” - România şi Bulgaria - cea mai mare incidenţă mortală (142 de morţi la un milion de locuitori, respectiv 139). 

Rapoartele de competitivitate globală realizate de către Forumul Economic Mondial arată că, în anul 2012, România a căzut pe poziţia 139 (de pe locul 117 în 2008) la capitolul „Calitatea de ansamblu a infrastructurii”, dintr-un total de 144 de ţări. La calitatea drumurilor, acelaşi studiu plasează România pe locul 142 din 144.


Astfel că, în ultimii ani, nu doar că nu s-a reuşit reducerea decalajului existent faţă de restul statelor europene, dar el s-a adâncit. Doar 30% din lungimea drumurilor publice din ţară, de peste 82.300 km, reprezintă suprafeţe modernizate (25.171 km), la care se adaugă circa 6.200 km de drumuri europene şi 519 km de autostrăzi (septembrie 2012). Peste 57.200 de km sunt drumuri cu îmbrăcăminte asfaltică degradată, de piatră, sau chiar drumuri de pământ, şi numai circa 32.000 km sunt şosele moderne. 


O ţară de 4,3 ori mai mică decât România - Croaţia - a construit din 2001 până în 2010 peste 600 km de autostradă. Cea mai lungă autostradă croată - A1, care leagă Zagreb de Split - are o lungime de 465 km (cam cât distanţa Borş-Braşov) şi a fost realizată în cinci ani (2000-2005), la un cost mediu de 7,1 milioane de euro/km. În Spania, între 2001-2010 s-au construit 4.700 km de autostrăzi, în Portugalia 1.100 km, iar în Irlanda aproape 1.000 km de autostradă. Până şi o ţară care a început să croiască primele autobanh-uri încă din anii ’30 ai secolului trecut - Germania - şi-a menţinut ritmul construcţiilor: 103 km de autostradă/an sau 1.100 km în intervalul 2001-2010. 

5. CONCLUZII

• Riscul nuclear reprezintă acel complex de situaţii şi consecinţe, rezultat în urma eliberării necontrolate a produşilor radioactivi în mediul înconjurător.

Domeniile afectate de accidentul nuclear sunt:


- sănătatea publică


- economia zonei în general şi în special cea agricolă şi zootehnică


- alte aspecte economice şi sociale din zona afectată de răspândirea radioactivităţii eliberate


• Factorii de care depind urmările şi consecinţele accidentului nuclear sunt:


- teritoriul în care se află CNE la care se produce evenimentul (teritoriul naţional sau în afara acestuia)


- proporţiile accidentului nuclear


- anotimpul în care are loc accidentul


- relieful şi flora zonei înconjurătoare


- condiţiile meteo din momentul accidentului


- utilizarea terenului din zonă sub aspect agricol şi zootehnic


- distanţele până la localităţi şi densitatea populaţiei din zonă


- distanţele la care sunt situate obiectivele sociale economice şi agrozootehnice importante


- fauna zonei


- mijloacele şi căile de comunicaţie cu localităţile din jur.

• Într-un accident nuclear, ca urmare a eliberării de substanţe radioactive în mediul înconjurător, există următoarele riscuri:


a) riscul inhalării de substanţe radioactive:


- datorită gazelor emise şi transportului substanţelor radioactive, la distanţă de către aer


- efectele conjugate ale inhalării şi iradierii se manifestă direct


- inhalarea iodului radioactiv duce la riscul imediat 


- efect cumulator asupra tiroidei (doza admisă pt. copii 0,25 Sv)


b) riscul rezultat din radioactivitatea depusă


Aprecierea riscului în acest caz se face prin:


- determinarea debitului dozei de radiaţie


- stabilirea radionuclizilor prezenţi

• Terenul care este propus pentru construcţia laserului este situat în intravilanul oraşului Măgurele, Ilfov, la sud-vest de Bucureşti, la 3,5 km de limita acestuia şi la 10 km de centru, la sud de linia de centură. Terenul este în suprafaţă de 299.658 m2, iar în limita unei zone cu raza de 5 km în jurul amplasamentului se află localităţile: Pruni, Dumitrana, Vârteju, Bragadiru, Alunişu, Jilava, Bucureşti sector 5.  


• Construcţia ELI-NP s-a propus a se construi într-o localitate fără transport în comun, desfiinţat complet în noiembrie 2012, care dispune doar de câţiva km de drumuri asfaltate corespunzător, o linie de centură plină de gropi, cu o singură bandă de circulaţie, care se închide pe tronsonul Jilava-Măgurele la fiecare ninsoare, cu o reţea de apă şi canalizare foarte slab dezvoltată, fără staţie de epurare a apelor, în care apele uzate sunt deversate în râul Ciorogârla şi care are ca punct de acces dinspre Bucureşti un pod fisurat pe mijlocul său şi surpat pe una din benzile de circulaţie. 


• Infrastructura de cercetare ELI-NP se încadrează în categoria instalaţiilor radiologice, categorie distinctă de infrastructurile critice de tipul reactoarelor nucleare de fisiune.

Prin structura sa, ELI-NP are următoarele generatoare de radiaţii:


- acceleratorul de electroni care produce pulsuri de electroni cu energia maximă de 600 MeV, cu durate de 2 ps distribuite într-o structură de 120 trenuri/s, cu câte 100 pulsuri/tren;


- sursa γ rezultată din interacţiunea unui laser optic de putere medie cu fasciculul de electroni accelerat, care produce fotoni cu energia maximă de 16 MeV;

  
- radiaţii rezultate din interacţia laserului de mare putere cu diferite ţinte, la o densitate de energie de max. 1023 W/cm2: grupuri de electroni de 1,5 nC la frecvenţa de 0,1 Hz cu energia maximă de 35 GeV, protoni cu energia maximă de 2 GeV. Aceste particule rezultate din reacţia primară laser-ţintă, ca şi fasciculele de elecroni şi γ generează la rândul lor radiaţii secundare la interacţia cu materialul camerei de reacţie, al beamdump-urilor de stopare a fasciculelor şi al ecranelor de radioprotecţie: neutroni, electroni, pozitroni, fotoni, miuoni şi pioni.


Radioactivitatea indusă formată în principal de radionuclizi de viaţă scurtă se încearcă a fi diminuată la minim, prin folosirea de materiale corespunzătoare pentru construcţia elementelor structurale – camere de reacţie, beamdump-uri, ecrane de radioprotecţie.      

• Pentru estimarea dozelor de reacţie în domeniul energiilor menţionate anterior, se folosesc coduri de calcul distincte. Acest cod de calcul permite dimensionarea ecranelor de radioprotecţie, astfel încât doza maximă anuală pentru personalul expus profesional să se încadreze în limitele admise de legislaţia naţională (20 mSv/an) şi constrângerile de doză impuse de CNCAN în procesul de autorizare al infrastructurii.

• În Raportul de mediu – Planul Urbanistic Zonal – Infrastructura de Cercetare ELI-NP, din 2011, nu se face nici o precizare privind cantitatea de materiale nucleare ce vor fi aduse la Măgurele, la 3,5 km de Bucureşti sau privind transportul materialelor nucleare ce vor fi analizate sau studiate în cadrul programului, în condiţiile în care infrastructura rutieră şi feroviară se prezintă în modul prezentat mai sus.


• În aceste condiţii, se impune relocarea construcţiilor destinate proiectului în zone cu o densitate mică de locuitori, în această categorie putând fi inclusă localitatea Băiţa, care dispune şi de spaţiu de depozitare geologică. De asemenea, în acest caz trebuie luat în calcul şi faptul că materialele radioactive nu vor traversa întreg teritoriul României pe infrastructura prezentată anterior. Se poate avea în vedere şi localitatea Cernavodă, care dispune de o infrastructură deja operaţională.      

� radiation absorbed dose


� röntgen equivalent man

� 100 rem = 1 Sv


� Elementele care fisionează cu neutroni termici, se numesc materiale fisile, de exemplu 233U, 235U, 239Pu, 241Pu. 


� Training, Research, Isotopes, General Atomics


� Accidentul de la Goiania, (Brazilia), se referă la contaminarea radioactivă ce a avut loc la data de 13 septembrie 1987, fiind considerat unul dintre cele mai mari dezastre nucleare din istorie. Acest accident a dus la moartea a patru oameni, a contaminat alţi 249, în plus, circa 130.000 de oameni având nevoie de spitalizare.

